জলভাসি মুম্বইয়ে আটকে পড়া গাড়ি থেকে নেমে পায়ে হেঁটে বাড়ি পৌঁছতে গিয়ে নিরুদ্দেশ হয়ে গেলেন প্রবীণ এক চিকিৎসক। একটানা প্রবল বৃষ্টিতে প্রায় গোটা মুম্বই এখন জলের তলায়। ডুবে রয়েছে রেললাইনও। থমকে গিয়েছে দেশের ব্যস্ত শহরের স্বাভাবিক জীবনযাত্রা। এই অবস্থায় হাসপাতাল থেকে বাড়ি ফেরার পথে জলে ডোবা রাস্তায় প্রবল ট্রাফিক জ্যামে আটকে পড়েন প্রবীণ চিকিত্সক (গ্যাস্ট্রোএনটেরোলজিস্ট) দীপক অম্রপুরকর। ভেবেছিলেন, এ ভাবে গাড়িতে বসে না থেকে পায়ে হেঁটে হয়তো কিছুটা আগেই বাড়ি পৌঁছে যেতে পারবেন তিনি। তাই গাড়ি থেকে নেমে চালককে বলেন, গাড়ি নিয়ে বাড়ি চলে যেতে। তিনি বাকি পথটা হেঁটে ফিরবেন। কিন্তু তিনি আর বাড়ি ফেরেননি। মঙ্গলবার সন্ধ্যা পৌনে ৭টা নাগাদ মুম্বইয়ের লোয়ার প্যারেল এলাকায় শেষ বারের মতো দেখা গিয়েছিল ৫৯ বছরের ওই চিকিত্সককে। চিকিত্সকের এক আত্মীয়া পল্লবী গোড়বোলে জানান, যেখানে ওই চিকিৎসক গাড়ি থেকে নেমে হাঁটতে শুরু করেন, সেখান থেকে তাঁর বাড়ির দূরত্ব বড়জোর মিনিট দশেকের হাঁটাপথ। জলে ডুবে থাকায় ওই রাস্তা পেরোতে আরও কিছুটা সময় লাগতে পারে। বৃহন্মুম্বই মিউনিসিপাল কর্পোরেশন এবং পুলিশ যৌথ ভাবে দীপকবাবুর খোঁজ চালাচ্ছেন। এক প্রত্যক্ষদর্শী জানান, কোমর-জল ঠেলে এগনোর সময় খোলা ম্যানহোলে পড়ে যান ওই চিকিত্সক। যদিও সে বিষয়ে এখনও নিশ্চিত ভাবে কিছু বলতে পারছে না পুলিশ। তাই অনুসন্ধান অভিযান চালিয়ে যাচ্ছেন তাঁরা।